b'\n_START_ARTICLE_\nHelicobacter pylori\n_START_SECTION_\nDednina\n_START_PARAGRAPH_\nPoznani so \xc5\xa1tevilni razli\xc4\x8dni sevi H. pylori in doslej so bila popolnoma dolo\xc4\x8dena zaporedja nukleotidov genomov treh sevov. Genom seva "26695" je sestavljen iz okoli 1,7 milijona baznih parov z okoli 1.550 geni.\n_START_SECTION_\nZnaki oku\xc5\xbebe\n_START_PARAGRAPH_\nPri ve\xc4\x8d kot 80\xc2\xa0% oku\xc5\xbeenih ljudi se simptomi sploh ne pojavijo. Akutna oku\xc5\xbeba se lahko ka\xc5\xbee v obliki akutnega gastritisa, ki ga spremljajo bole\xc4\x8dine v trebuhu in siljenje na bruhanje. \xc4\x8ce gastritis napreduje v kroni\xc4\x8dno obliko, lahko nastopijo simptomi neulcerozne dispepsije: bole\xc4\x8dine v trebuhu, siljenje na bruhanje, napihovanje, spahovanje in v\xc4\x8dasih bruhanje._NEWLINE_Bolniki z oku\xc5\xbebo s H. pylori imajo 10- do 20-odstotno tveganje, da se tekom \xc5\xbeivljenja pri njih pojavijo pepti\xc4\x8dne razjede, in 1- do 2-odstotno tveganje za pojav raka na \xc5\xbeelodcu. \xc4\x8ce vnetje prizadene pilori\xc4\x8dni antrum (del \xc5\xbeelodca ob vratarju), obstaja ve\xc4\x8dje tveganje za pojav razjed v dvanajstniku, \xc4\x8de pa je vnetje prisotno v predelu \xc5\xbeelod\xc4\x8dnega korpusa, je ve\xc4\x8dja verjetnost za nastanek \xc5\xbeelod\xc4\x8dnih razjed in raka na \xc5\xbeelodcu.\n_START_SECTION_\nDiagnoza\n_START_PARAGRAPH_\nGastritis zaradi oku\xc5\xbebe s Helicobacter pylori se lahko diagnosticira iz vzorcev sluznice, odvzetih ob endoskopski preiskavi (histolo\xc5\xa1ki pregled prizadete sluznice, hitri ureazni test, kultivacija bakterij, dokaz bakterij s polimerazno veri\xc5\xbeno reakcijo (PCR)) ali pa s pomo\xc4\x8djo neinvazivnih metod (dihalni ureazni test, serolo\xc5\xa1ke preiskave).\n_START_SECTION_\nZdravljenje\n_START_PARAGRAPH_\nSmernice za zdravljenje oku\xc5\xbebe s H. pylori ob prisotni pepti\xc4\x8dni razjedi so bile v Evropi in ZDA sprejete leta 1997, istega leta pa so jih sprejeli tudi v Sloveniji._NEWLINE_\xc4\x8ce pri bolniku s pepti\xc4\x8dno razjedo prepoznajo oku\xc5\xbebo s H. pylori, je cilj zdravljenja izkoreninjenje oku\xc5\xbebe ter s tem omogo\xc4\x8ditev zaceljenja razjed. Standardna oblika zdravljenja prvega izbora je tritirno zdravljenje s kombinacijo zaviralca protonske \xc4\x8drpalke (npr. omeprazol, lansoprazol) in dveh antibiotikov (klaritromicin in amoksicilin). Obstaja ve\xc4\x8d razli\xc4\x8dic trojnih kombinacij zdravil, na primer drug zaviralec protonske \xc4\x8drpalke (pantoprazol ali rabeprazol) ter uporaba metronidazola namesto amoksicilina (pri bolnikih, preob\xc4\x8dutljivih na peniciline)._NEWLINE_Uspe\xc5\xa1nost zdravljenja oku\xc5\xbebe je odvisna zlasti od odpornosti klice na uporabljena antibiotika in od bolnikove sodelovalnosti. Zaradi \xc4\x8dedalje pogostej\xc5\xa1e odpornosti H. pylori proti antibiotikom znanstveniki zadnje \xc4\x8dase intenzivno i\xc5\xa1\xc4\x8dejo cepivo proti oku\xc5\xbebi.'